RESOLUCIÓN do 2 de xaneiro de 2008 pola que se prorrogan 25 bolsas de colaboración nos distintos proxectos de investigación que se están a desenvolver no Centro Ramón Piñeiro para a Investigación en Humanidades.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/01/2008

A dinámica de traballo dun centro de investigación como o Centro Ramón Piñeiro para a Investigación en Humanidades da Secretaría Xeral de Política Lingüística, que conta con proxectos de investigación encadrados na área das humanidades, require dun persoal academicamente cualificado que colabora na elaboración dos proxectos e pola súa vez adquire oficio e experiencia nos problemas que se derivan do labor de investigación. Isto, naturalmente, require tempo, polo que as bolsas, renovables cada ano, abranguen como máximo, unha duración de tres anos con carácter non-renovable.
Pola Orde do 29 de novembro de 2004 (DOG nº 236, do 3 de decembro) convocáronse dez bolsas de colaboración que foron adxudicadas pola Orde do 25 de febreiro de 2005 (DOG nº 44, do 4 de marzo). Ademais, pola Orde do 16 de decembro de 2005 (DOG nº 248, do 28 de decembro) convocáronse trece bolsas de colaboración que foron adxudicadas pola Orde do 14 de marzo de 2006 (DOG nº 55, do 20 de marzo). Tamén pola Resolución do 7 de xuño de 2006 (DOG nº 114, do 15 de xuño), se convocaron oito bolsas de colaboración adxudicadas pola Resolución do 20 de setembro (DOG nº 197, do 11 de outubro). Pola Resolución do 12 de decembro de 2006 (DOG nº 242, do 19 de decembro) convocáronse dez bolsas de colaboración adxudicadas pola Resolución do 28 de febreiro de 2007 (DOG nº 48, do 8 de marzo) e pola Resolución do 2 de marzo (DOG nº 50, do 12 de marzo) convocáronse oito bolsas de colaboración que foron adxudicadas por Resolución do 16 de maio de 2007 (DOG nº 99, do 24 de maio).
As bases terceira e cuarta prevén a concesión de prórrogas aos bolseiros e bolseiras que presten a súa colaboración nalgún dos proxectos de investigación que se están a realizar no centro. Estas cláusulas fan referencia ás prórrogas, xa que as bolsas rematan todas o 31 de decembro do ano en curso e coa indicación de que se poderán prorrogar anualmente ata un máximo total de tres anos á vista do traballo realizado polo bolseiro ou bolseira, sempre que o proxecto a que estea vinculado requira do seu labor e así o permitan as dispoñibilidades orzamentarias.
En todo caso, o gasto proxectado queda sometido á condición suspensiva da existencia de crédito axeitado e suficiente para tal fin nos orzamentos xerais da Comunidade Autónoma de Galicia para o ano 2008 e ao disposto na orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001.
Na súa virtude e de acordo co establecido nas bases das citadas ordes, e da alínea c da disposición adicional segunda do Decreto 44/2006, do 2 de marzo, esta secretaría
RESOLVE:
Primeiro.-Concédeselles prórroga para desfrutar da bolsa para a colaboración en proxectos de investigación que se desenvolverá no Centro Ramón Piñeiro ata o 29 de febreiro de 2008, ás persoas que se relacionan no anexo I desta resolución, e ata o 31 de decembro de 2008 ás persoas que se relacionan no anexo II desta resolución. Os efectos desta resolución quedan condicionados ata a aprobación do crédito que vai amparar o gasto, de conformidade coa orde anteriormente citada, do 11 de febreiro de 1998.
Segundo.-A contía da bolsa individualmente durante o período de prórroga será de 927 euros mensuais. O total das bolsas ascende a douscentos cincuenta e oito mil oitocentos oitenta euros (258.880 euros), 241.020 euros correspondentes ás mensualidades e 17.860 euros á asistencia sanitaria, da partida orzamentaria 04.60.151A.480.0 dos orzamentos xerais da Comunidade Autónoma de Galicia para o ano 2008 condicionados como se mencionou ata a aprobación do crédito que vaia amparar o gasto, de conformidade coa orde anteriormente citada, do 11 de febreiro de 1998.
A secretaria xeral de Política Lingüística poderá conceder ou denegar en función das necesidades do proxecto de investigación a que están adscritos a interrupción da bolsa por petición razoada do interesado ou interesada, logo do informe do seu director de proxecto. A interrupción non poderá ser superior a tres meses ao longo da duración da bolsa e as posibles renovacións, podendo os tres meses dispoñibles ser fraccionados en tres bloques dun mes e non dará lugar, en ningún caso, á posibilidade de recuperar o período interrompido. O interesado nesta interrupción temporal da bolsa non terá dereito a percibir as mensualidades correspondentes ao período que dure a súa renuncia.
Terceiro.-Contra esta resolución, que pon fin á vía administrativa, poderase interpoñer recurso potestativo de reposición ante o mesmo órgano que resolveu, no prazo dun mes contado a partir do día seguinte ao da publicación desta resolución, ou directamente o recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación desta disposición. En todo caso, non se poderá interpoñer recurso contencioso-administrativo ata que sexa resolto expresamente ou se producise a desestimación presunta do recurso de reposición.
Disposición derradeira
Esta resolución entrará en vigor o día 1 de xaneiro de 2008.
Santiago de Compostela, 2 de xaneiro do 2008.
María Sol López Martínez
Secretaria xeral de Política Lingüística
ANEXO I
Nome dos beneficiarios/as	NIF
Coiradas Martínez, Inés		78792422-B
López Macías, Marta		34970692-C
Vega Vázquez, Isabel		44815955-H
Caamaño Varela, Maruxa	44814518-F
ANEXO II
Nome dos beneficiarios/as	NIF
Fresco Barbeito, Víctor		36141491-G
Ocampo González, Brais		36105831-V
Martínez Rodríguez, Francisca	76721091-Z
Bravo Pérez, Irene		44828903-V
Casas Aguin, Zaixega		77400881-Q
Porto Cacheiro, Isabel		44089092-R
Salgueiro Veiga, Emma		32687228-L
Del Río Gallo, Iria		53113353-M
Márquez Losada, Olalla		76931604-P
Canziani Kristensen, Bárbara	X-7497930-E
Cora Fernández, Natalia		34636277-W
Soares Isidoro, Ivonete		45957361-A
López Rodríguez, Raquel	32680366-B
Meléndez Cabo, Marina		44483736-B
Giráldez Arias, Isabel		44468612-K
Castro González, José Luis	32843022-B
Vidal Fernández, Alba		36095737-C
Simón Camarero, Raquel	36088636-A
Losada Cid, Lidia		44447790-Z
Raña Tomé, Natalia		46918141-G
Bañal Teijido, Mª Luz		32693840-F